
ועדת החוקה, חוק ומשפט
23/10/2013

הכנסת התשע-עשרה
נוסח לא מתוקן

מושב שני
<פרוטוקול מס' 65>
מישיבת ועדת החוקה, חוק ומשפט
יום רביעי, י"ט בחשון התשע"ד (23 באוקטובר 2013), שעה 10:30
<סדר היום:>
1. הצעת חוק-יסוד: נשיא המדינה (תיקון מס' 10) (שינוי סדרי ההצבעה) של חה"כ משה גפני, יריב לוין, אורי מקלב ויעקב אשר. (פ/869) – הכנה לקריאה שנייה ושלישית
2. הצעת חוק מבקר המדינה (תיקון מס' 48) (שינוי סדרי ההצבעה), התשע"ג-2013 של חה"כ משה גפני, יריב לוין, אורי מקלב ויעקב אשר. (פ/539) – הכנה לקריאה שנייה ושלישית
נכחו:

<חברי הוועדה:> 
דוד רותם – היו"ר

יריב לוין

אורי מקלב

<מוזמנים:> 
	עו"ד דנה יפה
	–
	משרד המשפטים


<ייעוץ משפטי: >
אפרת חקאק
<מנהלת הוועדה:>
דורית ואג
<רישום פרלמנטרי:>
יעקב סימן טוב
<הצעת חוק-יסוד: נשיא המדינה (תיקון מס' 10) (שינוי סדרי ההצבעה)>
<היו"ר דוד רותם:>
אני פותח את הישיבה, רבותיי, ואנחנו נעסוק היום בהצעת חוק-יסוד: נשיא המדינה (תיקון מס' 10) (שינוי סדרי ההצבעה), ובהצעת חוק מבקר המדינה (תיקון מס' 48) (שינוי סדרי ההצבעה), של חברי הכנסת יריב לוין, משה גפני, אורי מקלב ויעקב אשר.

<יריב לוין:>
טוב, אני אציג בקצרה את החוק הזה, שהוא, בסופו של דבר, עניינו טכני. החוק הזה נולד כתוצאה מתהליך הבחירה שהיינו שותפים לו בהצבעה האחרונה על מבקר המדינה, וכתוצאה מניסיון עבר שהיה במערכות בחירות אחרות לתפקידי נשיא המדינה ומבקר המדינה.
כאשר נוצר מצב שבגלל השיטה של שלושה סיבובים; אפילו, נדמה לי, שגם במקרה שהיה מועמד אחד גררו אותו לסיבוב שלישי, ולא נתנו לו 61 קולות כבר בסיבוב השני. תהליך שהוא גם - - -

<היו"ר דוד רותם:>
מי זה?

<יריב לוין:>
אליעזר גולדברג, עד כמה שאני מבין.

<אפרת חקאק:>
לא. היום, כשיש מועמד אחד יש סעיף שמסדיר את הנושא.

<יריב לוין:>
כן, אבל אז. זה מה שהיה אז.

<אפרת חקאק:>
אז - - -
<יריב לוין:>
כן. זאת אומרת, יש כאן איזושהי נטייה, שבאמת קשה להבין אותה. היא באה לידי ביטוי גם בהצבעה האחרונה, שמחכים לסיבוב האחרון כדי להכתיר את המועמד ברוב הדרוש. הדבר הזה הוא גם ארוך ומסורבל מבחינת הכנסת, וגם, אני חושב, לא מוסיף כבוד למועמדים, ואין בו שום תועלת ושום היגיון.
לכן, ההצעה, גם לגבי נשיא המדינה, וגם לגבי מבקר המדינה, היא לצמצם את התהליך לשני סיבובי בחירה בלבד, כאשר בראשון יתמודדו כמובן כולם; בשני יתמודדו שני אלה שקיבלו את מירב הקולות, במידה ובראשון אף אחד לא הגיע ל-61 קולות. ומי שייבחר בסיבוב השני יהיה זה שיישא בתפקיד. וזהו. זה, אני חושב, נכון וראוי.
<היו"ר דוד רותם:>
את מוכנה לקרוא לנו?
<אפרת חקאק:>
כן, אני רק רוצה להעיר שתי הערות, קטנות, קצרות: הראשונה היא שרציתי להסביר מה ההיגיון בחוק, בהסדר הקיים, שהוא הסדר שקיים בהרבה מאוד מדינות, שבאמת יש שלושה סיבובים ולא רק שני סיבובים. התכלית המקורית הייתה לתת כבוד דווקא לנשיא ולמבקר, כך שבסבב השני כל מי שכבר מבין לאן הרוח נושבת יעביר את הקול שלו למועמד - - -
<יריב לוין:>
אבל זה לא קורה, קורה הפוך.

<אפרת חקאק:>
זה כנראה לא קורה פה, - -

<יריב לוין:>
כן.

<אפרת חקאק:>
- - ולכן יש את ההצעה לתיקון. אבל אני רציתי שוב שאנחנו נבין מה היה ההיגיון - - -
<יריב לוין:>
כן. ההיגיון נכון, רק הוא לא עבד.

<אפרת חקאק:>
כן.

ההערה השנייה שלי זה שאנחנו אמרנו את זה גם בהצעה הזאת וגם בהצעה הקודמת, בה תיקנו את הפרוצדורה להגשת מועמדים. אנחנו חושבים שיש צורך בחוק רגיל שמסדיר את הנושאים הפרוצדורליים המכשירים לנשיא המדינה, ולא שכל הפרוצדורה תהיה בחוק יסוד. זה אולי לא מתאים לעשות את זה אגב ההצעה הזאת, אבל יש כוונה, הבנתי - - -

<היו"ר דוד רותם:>
- - - הצעת חוק.

<יריב לוין:>
 כן, כן, אני אנסה לבוא בדברים עם. אני צריך כמובן לתאם את המהלך הזה מול הלשכה של הנשיא. המטרה היא לגבש משהו משותף.
<היו"ר דוד רותם:>
אני יכול כבר להצביע על החוק שאתה תגיש?
<יריב לוין:>
אם כן, אני אשמח.

<היו"ר דוד רותם:>
טוב.

<יריב לוין:>
ובדרך, אם אתה רוצה עוד כמה, אני יכול להעביר לך רשימה - - -

<היו"ר דוד רותם:>
אני ראיתי, אתה רוצה גם שאנחנו נבחר את נשיא בית המשפט העליון. התשובה היא לא.

<יריב לוין:>
נראה. נראה. אדוני היושב ראש, עוד תחולל פה פלאים שאתה לא דמיינת.

<היו"ר דוד רותם:>
טוב.

<אפרת חקאק:>
 ודבר אחרון, לפני שאני אקריא, זה שיש לנו כמה בקשות של רשות דיבור, לפרוטוקול – מסיעות חד"ש ובל"ד.
<אורי מקלב:>
אנחנו גם רוצים רשות דיבור בחוק הזה.

<אפרת חקאק:>
חבר הכנסת יריב לוין, אתה לא רוצה?

<יריב לוין:>
לא, אני לא צריך. מיותר, מבחינתי. מיותר.

<אורי מקלב:>
אני אבקש בכל אופן רשות דיבור, נראה לי, - -
<היו"ר דוד רותם:>
מי רוצה? אתה - - -

<אפרת חקאק:>
אתה וחבר הכנסת משה גפני? 
<אורי מקלב:>
- - בתקווה שהאווירה במליאה יותר ידידותית מאשר כאן, בוועדה - - -
<היו"ר דוד רותם:>
כן - - -

<יריב לוין:>
למה? האווירה ידידותית, מה אתה רוצה ממנו?

<אורי מקלב:>
זה ברור. 

<אפרת חקאק:>
אתה מבקש עבורך ועבור חבר הכנסת משה גפני?

<אורי מקלב:>
כן. כן.

אני רק רוצה להוסיף משהו, אדוני היושב ראש, למה שאמרה היועצת המשפטית, כי הצעת החוק הזו נבעה דווקא מתוך התהליך שהיה בתוך הכנסת, כפי שאמר חברי, חבר הכנסת יריב לוין, משני היבטים: ההיבט הראשון – ראינו תהליך ארוך ומסורבל, שלא ראינו שהוא מגיע לידי תכלית, וצריך לקחת בכלל להליך הבחירה של חברי הכנסת בכל נושא שהוא: בין אם זו הוועדה למינוי שופטים, בין אם הוועדה למינוי דיינים, בין אם בבחירה לנשיא המדינה, בין בנושא של מבקר המדינה, הוא תהליך שהוא חסר תוכן - - - כל מיני אנשים. במשך שעה ארוכה יושבים, מתקיימת הצבעה, שחברי הכנסת אין להם מה לעשות, אחד ממתין לשני במשך זמן עד שהוא נכנס, עד שהוא יוצא. יותר ארוך ממה שהולך בבחירות לכנסת או לרשויות המקומיות. והתהליך הזה של - - -
<היו"ר דוד רותם:>
כי פה באים 120 חברים. זה לא כמו ברשויות המקומיות שבאים 20%.

<אורי מקלב:>
טוב. נעשה גם חוק בעניין הזה שיכריח את האנשים לבוא - - -

<יריב לוין:>
לא. אגב, זה עניין טכני. למעשה, אפשר היה לשים שני פרגודים או שלושה פרגודים.
<אורי מקלב:>
אז זה, דרך אגב, שאני הייתי חושב שצריך לייעל את העבודה של תהליך הבחירות בכנסת. יש, אתה יודע, שני פרגודים; מהאות הזאת ועד האות הזאת. לא קרה שום דבר. לא צריך את כל התהליך הארוך. אבל בעצם התקיימו שלושה סיבובים כדי לבחור מבקר למדינה, כשהתהליך היה, כפי שאמרנו, זה תהליך מסוג מבזה יותר מאשר התהליך הקודם שהוא עכשיו – - - - רק מציעים – שהוא תהליך יותר קצר. כמה מועמדים שרוצים יכולים להגיש. לאחר התהליך הזה מתקיים התהליך של אחד מתוך שניים שנשארו, שזה הדבר שהכי נכון לעשות, כמו שנעשה בכל מערכת בחירות כאן, בארץ, בעיקר לראש הרשות.

ואני מניח, אני לא יודע אם זה היה בראשות הממשלה, אבל כשהיה חוק לבחירת ראש הממשלה, אני חושב שזה גם היה תהליך - - -

<יריב לוין:>
את זה אני לא זוכר, אבל - - -

<אורי מקלב:>
את זה אני לא זוכר, אבל אני מניח, אני משער - - -

<דנה יפה:>
 ההסדר שהיה זה ההסדר שמותר בהצעת החוק הזו.
<אורי מקלב:>
כן. אבל ודאי שבראשי ערים – ככה זה עובד – אתה רואה סיבוב אחד, והסיבוב השני הוא הסיבוב המכריע. הסיבוב השלישי שיכריע הוא סיבוב מיותר. 
<היו"ר דוד רותם:>
איך ייבחר נשיא בית המשפט העליון בכנסת? 

<יריב לוין:>
באותה שיטה.

<היו"ר דוד רותם:>
בשני סיבובים או בשלושה סיבובים?

<יריב לוין:>
בשניים, בשניים.

<דורית ואג:>
אפשר להצביע?

<היו"ר דוד רותם:>
לא יודע, תקראי את החוק ואז נוכל להצביע.

<אפרת חקאק:>
בקשת רשות הדיבור זה גם בשם חבר הכנסת משה גפני?

<היו"ר דוד רותם:>
כן, בטח.

<אורי מקלב:>
אתה לא מבקש - - -

<יריב לוין:>
לא, מה אני צריך.

<היו"ר דוד רותם:>
חבר הכנסת יריב לוין יציג את החוק.

<יריב לוין:>
אין לי. אני מודה שאין לי מה לומר מעבר ל-.
<אורי מקלב:>
אתה עד כדי כך רוצה - - -

<יריב לוין:>
החוק מדבר בעד עצמו.

<אפרת חקאק:>
חוק-יסוד: נשיא המדינה (תיקון מס' 10), תיקון סעיף 8.

1. בחוק-יסוד: נשיא המדינה, בסעיף 8(א), במקום הקטע החל במילים "לא היה רוב" ועד המילים "ההצבעות הנוספות" יבוא "בהצבעה השנייה יועמדו לבחירה רק שני המועמדים שקיבלו את קולותיהם של מספר חברי הכנסת הגדול ביותר בהצבעה הראשונה; המועמד שקיבל בהצבעה השנייה את". ואתם יכולים לראות את הנוסח המשולב.
להקריא גם את ההצעה השנייה, או שאתם רוצים להצביע קודם?

<היו"ר דוד רותם:>
לא, רק את ההצעה הזאת.

טוב, מי בעד?
הצבעה
בעד – פה אחד

נגד – אין

נמנעים – אין

הצעת חוק-יסוד: נשיא המדינה (תיקון מס' 10) (שינוי סדרי ההצבעה), נתקבלה.
<היו"ר דוד רותם:>
פה אחד.

<דורית ואג:>
מי נגד?

<היו"ר דוד רותם:>
אין נגד.
<הצעת חוק מבקר המדינה (תיקון מס' 48) (שינוי סדרי ההצבעה)>
<אפרת חקאק:>
חוק מבקר המדינה (תיקון מס' 48), התשע"ג-2013, תיקון סעיף 1.
1. בחוק מבקר המדינה, התשי"ח-1958 [נוסח משולב], בסעיף 1(ב), במקום הקטע החל במילים "לא הצביע רוב כאמור בעד מועמד אחד בהצבעה השנייה" ועד המילים "ההצבעות הנוספות" יבוא "בהצבעה השנייה יועמדו לבחירה רק שני המועמדים שקיבלו את קולותיהם של מספר חברי הכנסת הגדול ביותר בהצבעה הראשונה; המועמד שבעד בחירתו הצביעו בהצבעה השנייה". ואפשר לראות את הנוסח המשולב.
<היו"ר דוד רותם:>
כן. מי בעד?

הצבעה
בעד – פה אחד

נגד – אין

נמנעים – אין

הצעת חוק מבקר המדינה (תיקון מס' 48) (שינוי סדרי ההצבעה), התשע"ג-2013, נתקבלה.
<היו"ר דוד רותם:>
פה אחד. תודה רבה. אין מתנגדים.
<יריב לוין:>
תודה רבה.

<היו"ר דוד רותם:>
החוקים אושרו לקריאה שנייה ושלישית. נא לתאם את הגשתם למליאה עם חבר הכנסת יריב לוין.
<הישיבה ננעלה בשעה 10:42.>
